কেউ সাহস হারায়নি। তাহেরের স্বপ্নের অংশীদার হয়ে পরিবারের সকলে মুক্তিযুদ্ধে যোগ দিয়েছিল। ১৯৭১-এর ২৫ জুলাই তাহের শিয়ালকোট সীমান্ত অতিক্রম করে ভারতের দেবীগড় এবং ২৭ জুলাই দিল্লী ও আগষ্টের প্রথম সপ্তাহে কোলকাতার মুুজিব নগরে পৌঁছান। মুক্তিযুদ্ধের সর্বাধিনায়ক কর্নেল এম এ জি ওসমানী তাঁকে বিভিন্ন সেক্টর পরিদর্শনের নির্দেশ দেন। উদ্দেশ্য ছিল গেরিলা যুদ্ধের একজন সমর বিশারদ হিসেবে মেজর তাহের যুদ্ধপরিকল্পনার খুঁত ও দুর্বলতাসমূহ চিহ্নিত করে আরও সুষ্ঠুভাবে যুদ্ধ পরিচালনার কৌশল প্রণয়নে পরামর্শ দেবেন। প্রথমেই তিনি আসেন ময়মনসিংহ-এর উত্তর সীমান্তে। ময়মনসিংহ-টাঙ্গাইল ও রংপুরের রৌমারী নিয়ে বিস্তৃত বিশাল এলাকা জুড়ে মুক্তিযুদ্ধের এই অঞ্চল তখন বাংলাদেশের অস্থায়ী সরকারের নেতৃত্বাধীন কোন সেক্টরের আওতায় ছিল না। ভারতীয় সেনানায়ক ব্রিগেডিয়ার সন্ত সিং-এর নেতৃত্বে এসব অঞ্চলে বিক্ষিপ্তভাবে কিছু যুদ্ধ তৎপরতা চলছিল। তাহেরের আবেদনে মুজিব নগর সরকার এ অঞ্চলকে নতুন ১১ নং সেক্টর হিসেবে নামকরণ করেন এবং তাহেরকে সেক্টর কমান্ডারের দায়িত্ব দেন।